Hraško, Igor, poslanec NR SR (2013-10-24):
Ďakujem pekne, pani predsedajúca. Pani ministerka, kolegyne, kolegovia, v prvom rade by som chcel upozorniť niektorých kolegov, ktorí hovoria opozícii, že tu majú svojich bývalých ministrov, ja tu nemám žiadneho bývalého ministra, takže potom by som poprosil, aby niekto selektoval a povedal jasne, kto tu má bývalých ministrov. To je prvá vec. No a druhá vec, sme tu kvôli odvolávaniu ministerky zdravotníctva. Veľakrát tu zaznelo, že aký je dôvod, prečo, čo spravila? Nie čo spravila, ale čo nespravila ako manažérka, pretože ona manažuje rezort zdravotníctva, manažérsky zlyhala. Jednoducho licencie na vrtuľníky neboli udelené päť dní, boli to len dva. Ale začneme trošku z histórie. História leteckej záchrannej služby spadá ešte do roku 1991, keby jedna spoločnosť začala spolupracovať s popradskou nemocnicou a začala pre ňu poskytovať svoju helikoptéru na záchranu ľudí. Od roku ´95 táto spoločnosť už prevádzkovala v rámci nášho štátu riadne leteckú záchrannú službu, a to bola práve tá nemocnica v Poprade, tam mali svoje prvé pracovisko a stredisko na letisku. Ďalšie strediská, ktoré sa otvorili, boli v ďalších mestách. Boli to Košice, potom bola Banská Bystrica, Bratislava, Bratislava bola tuším rovnako s Košicami, to boli roky 2001, potom 2006, potom prišli ďalšie roky 2009, otvorila sa Žilina, neskôr Nitra. Dnes tých stredísk máme už viacero. A predpokladám, že ich počet asi nebude klesať. Ale keď, tak možno bude ich počet ešte kúsok narastať. Keď sa vrátim do svojich detských čias, pamätám si, aké sanitky jazdili po meste. Boli to staré 1203-ky. A pamätám si, keď prišli, keď ich nahradili prvé novšie sanitky, väčšie, rýchlejšie, spoľahlivejšie. To bol taký opäť posun v rámci toho nášho zdravotníctva. Začali tu behať mercedesy, volkswageny, renaulty, väčšie, skriňové, dalo sa tam napratať viacej vecí, viacej materiálu, viacej záchrannej zdravotníckej techniky, ktorá dokázala zachraňovať ľudské životy. Plus k tomu potom pribudol ešte Hasičský záchranný zbor, ktorý už je tiež dneska súčasťou zdravotného systému. A pamätám si, keď som bol na vojne a pred bránou našich kasární skolaboval jeden človek na mŕtvicu, poskytol som mu prvú pomoc a privolal som záchrannú službu, prví prišli hasiči a tí ho odviezli do blízkej nemocnice. Takže to je ďalšia zo zložiek, ktorá sa rozšírila v rámci zdravotníckej pomoci a v rámci záchrannej služby. Potom, ako som spomínal, už prišli aj tie vrtuľníky, ktorých teda už máme dneska osem. Ale nastala situácia, samozrejme, všetky môžu byť nasadené a viem si predstaviť aj situácie, pri ktorých by mohli byť nasadené aj úplne všetky, ale prišla situácia, že dva vrtuľníky nemohli vzlietnuť z dvoch stredísk, lebo nemali platnú licenciu. A teraz sa chcem opýtať, tú licenciu niekto prideľuje, niekto ju schvaľuje, je to komisia. Chcem sa opýtať, tá komisia patrí pod ministerstvo pôdohospodárstva? Nie. Takže Jahnátek je z toho vonku. Patrí pod ministerstvo zahraničných vecí? Tiež nie. Aj Lajčák je v poriadku. No nebudem to zdržiavať, nebudem tu vymenovávať všetky ministerstvá, tá komisia patrí pod ministerstvo zdravotníctva a to ministerstvo vedie pani Zvolenská. Ja sa pýtam, kto teda nesie zodpovednosť za to, že tá komisia nezasadala včas, a to je jedno, aké mala dôvody, či už klientelistické, alebo korupčné ju k tomu viedli, ale zasadala neskoro. To znamená, že päť dní neboli k dispozícii dva vrtuľníky, ktoré ale doteraz riadne fungovali. A tie dve strediská riadne fungovali, aj Bratislava, aj Trenčín. Ale na päť dní boli vyšachované len kvôli tomu, že komisia, ktorá je pod gesciou ministerstva zdravotníctva, im neudelila licencie, lebo nebola schopná sa zísť. Pýtam sa, kto má zodpovednosť za toto, kto mohol ohroziť životy? Ja sa teraz vyhnem tomu, čomu sa teraz venujete všetci a čo všetci hovoríte, že zneužitie nejakej osoby na nejaké politické ciele. Ja sa pýtam, čo keby sa stala iná, vážnejšia dopravná situácia alebo vážnejšia katastrofa a bolo by ohrozených omnoho viacej ľudských životov ako jeden? Čo by ste hovorili potom? Koľko tých vrtuľníkov by bolo potrebných? Koľko by tam bolo sanitiek? A v ešte akom teréne by to bolo? Či by tá dostupnosť sanitiek bola dostatočná? Keďže som Martinčan, viem, ako často lieta ten vrtuľník na Martinské hole, najmä v zime, v zimnom období. Potom pristáva dole, neďaleko v nemocnici. Tie vrtuľníky sú dneska potrebné, a keď vieme, že ich máme, je potrebné ich využívať. Ale niekto musí niesť zodpovednosť naozaj za to, aby mali platné licencie, aby lietať vôbec mohli. Niekto tu jednoducho zlyhal. Niekto, kto riadi procesy v zdravotníctve, a to je manažérska činnosť. Hovorí sa, že riaditeľom nemocnice by nemal byť lekár. Pretože lekár, keď je dobrý lekár, nech ide operovať. A je veľmi ťažká kombinácia, že dobrý lekár je zároveň aj dobrý manažér. Nemocnice by naozaj mali riadiť ľudia, ktorí sa rozumejú zdravotníckej problematike, ale nemusia byť zákonite lekármi. V tomto prípade je to tak. Pani ministerka nie je lekárka, ale je manažérka, preukázala to vo svojej minulosti. Ale teraz sa ukázalo, že možno nie až taká dobrá manažérka, pretože niektoré procesy jej akosi unikli. Tak buď má zlý aparát pod sebou, ktorý si tam so sebou zobrala, alebo nepozná to prostredie dokonale a jednoducho ľudia ju oklamali. Ale v každom prípade politickú zodpovednosť má znášať ona. Poslanci SMER-u sa tuná ohrádzajú, no aké sú tie dôvody, že ju odvolávate, je čo, dva vrtuľníka na päť dní? Ja neviem, aké dôvody by ste ešte chceli na odvolanie ministra? Mali sme tuná viacero káuz, ktoré tuná prebehli. Nič sa nedialo. Minimálne osem ministrov by tu už nemalo sedieť v tejto vláde, pretože sa nimi prehrmeli ťažké kauzy. Nič sa neudialo. Odvolávali sme tuná ministra hospodárstva, odvolávali sme premiéra za jeho megaškandál s SPP, ktoré pomaličky sa necháva utíchať, aby to tak doznelo. Najlacnejší plyn, ha! Tunák kolega Petrák hovoril, že máme poddimenzované zdravotníctvo. No jasné, lebo Fico chce lacný plyn! No keby sa peniaze nestrácali v bezodnej diere, ktorej šéfuje táto smerácka vláda, tak bolo by peňazí na všetko, aj na to zdravotníctvo. Ale bolo by peňazí aj na školstvo, aj na kultúru. Veď vieme, kam sa, ako sa robia zákony. Tuná prichádzate so zákonmi, ako vyplatiť tamtých, ako vyplatiť hentých, ako vyplatiť tamtú skupinku. Vy vôbec neslúžite občanom Slovenskej republiky! Vy slúžite len a len svojim vlastným sebeckým cieľom. Potrebujete si naplniť svoje vlastné vrecká. Vás vôbec nezaujímajú ľudia, tí vás zaujímajú len pred voľbami, ktorým nasľubujete istoty a potom sa na nich vykašlete. Žiaľ, toto je ten problém. Takže ja hovorím, že nielen pani Zvolenská ako ministerka zdravotníctva môže byť odvolávaná, lebo pochybila, tuná pochybili viacerí. Ale máme tuná 83 poslancov, ktorí si podržia svojich. Mali sme tuná poslancov, ktorí nedodržiavali zákon, na výbore si ho podržali, teda si ju podržali, konkrétne. Veď to sú špinavosti. Vás nehryzie svedomie? Jaj, to by ste najprv nejaké museli mať, prepáčte, veď preto tu sedíte už niekoľko generácií, niekoľko rokov. A je to, žiaľ, smutné. Skúste sa pozrieť sami do svojho vnútra a povedzte si, čo ste urobili skutočne pre občanov tejto krajiny. Ja viem, že toho bude málo. Ale stále máte možnosti. Pán Petrák, ja sa k tomu ešte vrátim, že poddimenzované zdravotníctvo, stále málo peňazí. Koľkokrát ste už mali možnosť opraviť to, čo tuná dodžubali predchádzajúce vlády? Boli ste pri moci? Áno, boli. Prvá Ficova vláda od roku 2006. Teraz ste znovu. No ja nevidím, že by v tom zdravotníctve bolo viacej peňazí. Hm, peniaze sa strácajú. No niet, ešte máme krízu. Ešteže sa máte na čo vyhovoriť, jasné. Ale zaujímavé, že na kšefty furt peniaze sú. Na kšeftíky, tam peniaze odchádzajú. Ale na to, čo treba, na to zázračne nie je. Skúste sa pozrieť do svojho vnútra, páni poslanci vládnej strany, páni ministri, a povedzte si, či naozaj pracujete pre tento národ tak, aby ste neboli odvolávaní. A to isté, pán premiér nech sa pozrie sám na seba, nech sa pozrie do zrkadla a pozrie sa na seba a povie si: „Ej, ale som toho veľa urobil pre tento národ.“ Ja som myslel toho dobrého, pozor, nie toho zlého. A to ešte príde megaškandál s vyplatením zdravotných poisťovní. Lebo on vyzve, kto sa chce postaviť proti štátu, no nech to urobí. A urobili. A štát prehral. Ešte za toto budeme platiť. Kto to bude znášať?! Občania tejto krajiny, tí, ktorí budú platiť dane, budú platiť odvody. Tak skúste pre tých občanov niečo urobiť, pretože úloha štátu je vytvárať dobrý priestor pre tých občanov, aby sa tu dobre cítili a aby radi platili tie dane, aby radi platili odvody. Toto urobte pre tento národ a potom vás nebude treba odvolávať, nikoho. Ale, žiaľ, vy to nerobíte. Preto je tu aj táto schôdza. Preto tu dnes odvolávame ministerku zdravotníctva, ktorá manažérsky zlyhala, pretože si nevie ustriehnuť ľudí, ktorí pracujú v rezorte a majú pre rezort pracovať tak, aby všetko fungovalo tak, ako má. Dva vrtuľníky neboli k dispozícii päť dní, a predtým boli. Ale päť dní neboli, lebo niekto si nesplnil svoju úlohu, za ktorú je ešte zaplatený. Či komisia robí zadarmo? Ha-ha, asi nie. Toto sú dôvody, lebo niekto zlyhal. Ďakujem.